钦定古今图书集成/明伦汇编/闺媛典/第343卷 > 曾氏妇晏氏
## 钦定古今图书集成/明伦汇编/闺媛典/第343卷 > 曾氏妇晏氏

按《宋史列女传》：“曾氏妇晏氏，汀州宁化人。夫死，守幼
子不嫁。绍定间，寇破宁化县，令佐俱逃。将乐县宰黄
垺令土豪王万全、王伦结约诸砦以拒贼，晏首助兵
给粮，多所杀获。贼忿其败，结集愈众，诸守者不能御，
晏乃依黄牛山傍，自为一砦。一日，贼遣数十人来索
妇女金帛，晏召其田丁谕曰：‘汝曹衣食我家，贼求妇
女，意实在我。汝念主母，各当用命，不胜即杀我’。”因解
首饰悉与田丁，田丁感激思奋。晏自捶鼓，使诸婢鸣
金，以作其勇。贼复退败，乡邻知其可依，挈家依黄牛
山避难者甚众。有不能自给者，晏悉以家粮助之。于
是聚众日广，复与伦、万全共措置，析黄牛山为五砦，
选少壮为义丁，有急则互相应援，以为掎角。贼屡攻
弗克，所活老幼数万人。知南剑州陈韡遣人遗以金
帛，晏悉散给其下，又遗楮币以劳五砦之义丁，且借
补其子，名其砦曰“万安。”事闻，诏特封晏为恭人，仍赐
冠帔，其子特与补承信郎。